Vrou hang glo haar 2 seuns, neem eie lewe | Netwerk24
Deur Werner Beukes 03 Februarie 2020 17:57
Die polisie in KwaZulu-Natal het Maandag op 'n grusame toneel in 'n woongebied naby Durban afgekom waar 'n ma van twee seuns hulle oënskynlik opgehang het, waarna sy ook haar eie lewe geneem het.
"Die oorledene se twee minderjarige dogters (10 en 12 jaar oud) het Maandagoggend op die lyke van hul ma en boeties, twee en drie jaar oud, in hul huis in Verulam afgekom," sê kol. Thembeka Mbele, polisiewoordvoerder.
"Hulle het aan bedlakens aan die balke van een van die kamers in die huis gehang," sê Mbele.
Nooddiensvoertuie Maandag in Verulam waar 'n ma haar twee seuntjies opgehang en haar eie lewe geneem het. Foto: Prem Balram
Hulle was reeds dood toe die geskokte kinders om hulp na die bure gehardloop het.
Volgens Mbele is die twee dogters, wat vroeër die oggend deur die ma na 'n nabygeleë snoepwinkel gestuur is om geld te gaan leen, deur paramedici vir vergiftiging behandel.
"Die oorledene het hulle vermoedelik gif gegee om te drink," sê Mbele.
Geen verdere inligting oor hul toestand was onmiddellik beskikbaar nie.
"Die bure het die ma voor die voorval gesien en gesê dat sy nie tekens van depressie getoon het nie. Die bure het hul lyke van die balke afgehaal," sê Prem Balram, woordvoerder van die veiligheidsmaatskappy, Reaction Unit South Africa, wat ook na die toneel ontbied is.
"Die dogters is deur hul ma aangesê om eerder nie skool toe te gaan nie. Toe die reaksiebeamptes net ná 12:00 by die huis opdaag, het hulle die ma op die vloer en die kinders op 'n bed gevind. 'n Bedlaken, wat gebruik is om hulle te hang, is vasgebind om die kinders se nek gevind," sê Balram.
Omstanders op die toneel waar twee minderjarige dogters Maandagoggend op die lyke van hul ma en boeties in hul huis in Verulam afgekom het. Foto: Prem Balram